钦定古今图书集成/理学汇编/文学典/第123卷 > 《杨评事文集后序》前人
## 钦定古今图书集成/理学汇编/文学典/第123卷 > 《杨评事文集后序》前人

赞曰：“文之用，辞令褒贬，导扬讽谕而已。虽其言鄙埜
足以备于用，然而阙其文采，固不足以竦动时听，夸
示后学。立言而朽，君子不由也。故作者抱其根源，而
必由是假道焉。作于圣，故曰经；述于才，故曰文。文有
二道：辞令褒贬，本乎著述者也；导扬讽谕，本乎比兴
者也。著述者流，盖出于《书》之谟、训、《易》之象、系，《春秋》之笔削，其要在于高壮广厚，词正而理备，谓宜藏于简
册也。比兴者流，盖出于虞夏之咏歌，殷周之风雅，其
要在于丽则清越，言畅而意美，谓宜流于谣诵也。兹
二者，考其旨义，乖离不合，故秉笔之士，恒偏胜独得，
而罕有兼者焉。厥有能而专美，命之曰《艺成》，虽古文
雅之盛世，不能并肩而生。唐兴以来，称是选而不怍
者，梓潼陈拾遗。其后燕文贞以著述之馀，攻《比兴》而
莫能极，张曲江以比兴之隙，穷著述而不克备，其馀
各探一隅，相与背驰于道者，其去弥远。文之难兼，斯
亦甚矣。若杨君者，少以篇什著声于时，其炳燿尤异
之词，讽诵于文人，盈满于江湖，达于京师。晚节遍悟
文体，尤邃叙述，学富“识远，才涌未已，其雄杰老成之
风，与时增加。既获是，不数年而夭，其季年所作尤善。
其为《鄂州新城颂》《诸葛武侯传论》《饯送梓潼陈众甫》
《汝南周愿》《河东裴泰》《武都符义府》《太山羊士谔》《陇西
李炼》凡六序，《庐山禅居记》《辞李常侍启》《远游赋》《七夕
赋》，皆人文之选已。用是陪陈君之后，其可谓具体者
欤！”呜呼！公既悟文而疾，既即功而废，废不逾年，大病
及之，卒不得穷其工、竟其才，遗文未克流于世，休声
未克充于时，凡我从事于文者，所宜追惜而悼慕也。
宗元以通家修好，幼获省谒，故得奉公元兄命，论次
篇简，遂述其制作之所诣，以系于后。